Nous Crestins dit Champonz, Juhenet fils Guillet de Verrux, Girarz, dit de la Tespe et Oliuiers de Faramant, ellit à ce temps li quatre proudomes d’Arbois en la justise madame la contesse de Bourgoigne, et nos Jehannins de Villate, Arduet fil Vigour, Jaquet fil Sauour et Humber dit Sapience, ellit à ce temps [F° l, r°] li quatre proudomes d’Arbois en la justise monseignour de Vaudre de Thoyre façons sauoir à touz que nous, regardant le profit de nostre maison Dieu de l’opital d’Arbois, et dou loux et dou consoil de moult de bones gens et de proudomes d’Arbois, hauons fait, mis et establiz Pierre dit Treffort, clerc, demorant Arbois, gouernour et aministrour général de la maison dou dit hopital, de toutes les choses, soient mobles ou soient héritaiges, que appendent et appertiennent audit hopital; et li hauons donnez et donnons plaine et libéral puissance dou loux et dou consentement Ysabel, femme çayenarrers Haymonin dit Guanlar, de gouerner, d’aministrer et d’ordener de ladicte maison, de toutes les chouses et de toutes les appertenences d’yceli, moubles et héritaiges, en queque lue que il soient, à sa vie tant soulement, à sa voluntey, selon ce que miez et plus proffaytable li sambleray de faire. Et cestes couenances nous, pour nous et pour tout le communal d’Arbois promectons audit Pierre tenir, garder, appaissier et garantir bien et loyament à toute sa vie et tout son temps contre toutes gens [F° l, v°] per noz sairement donnez et toichiez corperelment sus saint euuangile. Et je Ysabel dessus nommée, loux et outtroy cestes conuenences et toute la tenour de ces lettres senz gemais aler en contre per mon sairement doné et toichiez sus saint euuangile. Et à ce fermement tenir nos Crestins, Iuhenez, Girarz, Oleuier, Jehannin, Arduyet, Jaquet et Humber dessus dit enlions nous et noz choses en la court et en la juridicion ma dame la contesse de Bourgoigne et en la court et en la juridicion de Toyre. En tesmoignaige de véritey nous tuit dessus dit, et je Yssebel dessus dicte qui me suis consentie à ce, auons requis et fait mettre en ces lectres les seal des dessus dictes cours, desquel l’on vse en Arbois. Donné l’an Nostre Soignour corrant mil trois cent et quatre, le mardi apprès feste Touz Sains.